حضرت عبد اللہ ابن عباس رضی اللہ تعالیٰ عنہ کا حلقہ درس بہت وسیع تھا ، سینکڑوں طلب گار روزانہ ان کے خرمنِ کمال سے خوشہ چینی کرتے تھے ، ان کی زندگی کا ہر لمحہ درس و تدریس کے لیے وقف تھا کبھی کوئی شخص ان کے چشمہ فیض سے ناکام واپس نہ ہوا ، اس عام فیض کے علاوہ بعض مجلسیں خصوصیت کے ساتھ درس و تدریس اور علمی مذاکروں کے لیے مخصوص تھیں اوران میں باقاعدہ ہر علم وفن کی جدا جدا تعلیم ہوتی تھی ، ابوصالح تابعی بیان کرتے ہیں کہ میں نے عبد اللہ ابن عباس رضی اللہ تعالیٰ عنہ کی طرف ایک ایسی علمی مجلس دیکھی کہ اگر سارا قریش اس پر فخر کرے تو بھی بجا ہوگا ، اس مجلس کا یہ حال تھا کہ عبد اللہ بن عباس ؓ کے مکان کے سامنے آدمیوں کا اتنا ازدحام تھا کہ ان کی کثرت سے آمدورفت مشکل تھی ، میں نے جاکر اس ازدحام کی اطلاع دی تو مجھ سے پانی مانگا ، میں پانی لایا ، انھوں نے وضو کیا ، وضو کرکے بیٹھ گئے ، پھر مجھ سے کہا جاؤ قرآن کے جس شعبہ کے متعلق جو سائل ہوں ان کو اطلاع دو ، میں نے اطلاع دی ، دیکھتے دیکھتے سائلوں سے سارا گھر اور تمام حجرے بھر گئے ، جس نے جو سوال کیا اس کے سوال سے زیادہ اس کو جواب دے کر رخصت کیا،پھر مجھ سے کہا جاؤ حرام و حلال اور فقہ کے سائلوں کو بلاؤ میں نے ان لوگوں کو اطلاع دی ، چنانچہ ان کا جم غفیر آیا اور جن کو جو سوالات کرنا تھے پیش کیے ، فرداً فرداً سب کو نہایت تشفی بخش اور ان کے سوالات سے زیادہ جواب دے کر رخصت کیا ، پھر فرمایا کہ اب تمھارے دوسرے بھائیوں کی باری ہے ، اس کے بعد فرائض وغیرہ کے سائلوں کو بلایا ، ان کی تعداد بھی اتنی بڑی تھی کہ پورا گھر بھر گیا ، ان کے پیشرؤوں کی طرح ان کے سوالات سے زیادہ جوابات دے کر فارغ ہوئے تو مجھے سے کہا عربی زبان ، شعر و شاعری اور ادب و انشاء کے سائلوں کو بلا لاؤ ، چنانچہ میں نے اطلاع دی ، یہ لوگ آئے ، ان کے ہجوم کا بھی وہی حال تھا ، ان لوگوں نے جو سوالات کیے ، ان کے سوالات سے زیادہ جوابات دیے ، ابوصالح تابعی یہ واقعہ بیان کرکے کہتے ہیں کہ میں نے کسی شخص کی اتنی بڑی مجلس نہیں دیکھی تھی ۔
Entity: ابن — Type: /person/author, /person